钦定古今图书集成/理学汇编/学行典/第249卷 > 章可继
## 钦定古今图书集成/理学汇编/学行典/第249卷 > 章可继

按《武进县志》：“章可继，字西畴，世居后圩里。里有白鹤
溪，为丹阳、宜兴、金坛通衢。可继一日经行溪上，有客
策马而前，忽堕一囊于地，拾之其中，约有金二百两，
欲追而还之，马骤不能及，遂持金于道上以待之。时
有二仆从行，劝主归，可继曰：‘人失此金，性命不保，吾
岂利其所有哉’？马行数十里，客始觉，急返原路觅金”，
遇可继，知其为遗金人也。叩其数俱验，竟还之。客曰：
“我以此办公事，非公，我且毙矣。”因谢以十金，笑而不
受。